Harald Heide-Steen jr.

**Harald Heide-Steen jr.** (1939–2008) var en norsk skuespiller, komiker og jazzmusiker.

Han er kjent som «Dynamitt-Harry» i de norske *[[Olsenbanden]]*-filmene. Han er også kjent som improviserende komiker, gjerne i tospann med Rolv Wesenlund under navnet «Wesensteen» på slutten av 1960-tallet. Heide-Steen jr. var erfaren innen revy- og teatermiljøet, og hadde flere soloopptredener hvor han ble kjent for sine mange figurer, blant annet «Rikstyristsjef Otmar X. Johansen», «Sylfest Strutle», «Russisk ubåtkaptein», «Nynorsk indisk kirurg» og «Flykaptein» for flyselskapet Spantax.

## Karriere
Harald Heide-Steen jr. filmdebuterte som tolvåring i filmen *[[Storfolk og småfolk]]* regissert av Tancred Ibsen. Året før hadde han teaterdebutert i oppsetningen *Let's Make an Opera* av Benjamin Britten. Heide-Steen var sangutdannet ved Musikkonservatoriet i 1957 og fullførte examen artium ved Oslo katedralskole i 1958. Han deltok i russerevyen både i 1956 og i 1958 og deltok i sin første profesjonelle revy i *Ferske fjes* av Einar Schanke og Bjørn Sand i 1957. Han arbeidet en del i film og TV i perioden 1959-1960 og var innom blant annet NRK, BBC og RTF. Han ble hentet til NRK av Johnny Bergh i 1959, som hans assistent og innspillingsleder, og som produsent fra 1961 til 1965. Han var ansatt nummer 37 i NRK TV. I denne perioden produserte han over 100 programmer av forskjellig størrelse, hvorav det siste *Kunden har alltid rett,* der Rolv Wesenlund ble introdusert.

### Revy og teater
I 1965 medvirket han med tekster og regi i revyen *[[Lysthuset]]* i samarbeid med bl.a. Rolv Wesenlund, Karin Krog, Svein Byhring og Elsa Lystad. Etter dette fulgte en rekke revyer på Chat Noir, ABC Teateret og Oslo Cabaret. Han medvirket i en rekke sommerrevyer og var med på å gjeninnføre sommerrevytradisjonen i Vestfold med to sommerrevyer i Tønsberg i 1968-1969. I 1960-årene var han sammen med Rolv Wesenlund med på å innføre en ny revyform med vekt på improvisasjon. Dette var med på å skape Heide-Steens velkjente karikaturkunst hvor han bl.a. gjorde lydhermende imitasjoner av fremmede språk og oppdiktede øvrighetspersoner. Han medvirket i sin siste Chat Noir-revy i 1990-1991 da han var med i *Einar Schankes 40-års jubileumsrevy*.

I tillegg til revy medvirket Heide-Steen også i en rekke teateroppsetninger. Han var skuespiller ved Oslo Nye Teater, Trøndelag Teater og Det Norske Teateret, hvor han hadde en rekke store roller i blant annet *Knutsen og Ludvigsen*, *To muntre herrer fra Verona*, *West Land Story*, *Charleys Tante* og *Brødrene Østermanns huskors*. Han medvirket også musikalsk i oppsetningene *Oliver* og *Den stundesløse*. Dessuten gjestet han også Riksteatret i jubileumssesongen 1988/1989 som Falstaff i *De Lystige Koner i Windsor* av William Shakespeare. Han var fast ansatt på Det Norske Teateret fra 1992.

### TV og film
Fra debuten i TV medvirket Heide-Steen i en rekke TV-produksjoner, blant annet fjernsynsprogrammet *[[Og takk for det]]* sammen med Rolv Wesenlund og Kirsti Sparboe og NRK-dramatiseringen av Alexander Kiellands roman *[[Fortuna]]*. Nyere TV-opptreden er rollen som vaktmester Daniel Gasmann Smestad i Tore Ryens situasjonskomedie *[[Karl & Co]]* på TV 2.

Heide-Steen medvirket i 24 norske spillefilmer. Innen film og TV er han kjent som Dynamitt-Harry og Data-Harry i Olsenbanden-filmene. Etter filmdebuten i *Storfolk og småfolk* medvirket han blant annet i *Til en ukjent*, *Hermann* og *Bryllupsfesten*. I tillegg både skrev og medvirket han i den norske spillefilmen *[[Mannen som ikke kunne le]]* sammen med Rolv Wesenlund.

Heide-Steen tok etter hvert kun diverse gjesteopptredener i tillegg til å reise rundt med sitt enmannsshow hvor han hentet frem gamle figurer og imitasjoner etter publikums ønske. I tillegg medvirket han som stemmeskuespiller i noen animasjons- og tegnefilmer for barn.
### Jazzvokalist
Som jazzvokalist utmerket han seg med scat-synging, og han utga jazzplaten *[[Musikalske Minner]]* med musikerne Bjørn Kjellemyr, Hallgrim Bratberg, Rune Arnesen og Svenn Erik Kristoffersen.

## Familie og privatliv

Harald Heide-Steen jr. var sønn av skuespilleren Harald Heide Steen (1911–1980) samt fetter til Andreas Diesen, Kari Diesen d.y. og Anne Marit Jacobsen.

Harald Heide Steen jr. var gift fire ganger. Hans siste ektefelle var Gullen Heide-Steen. Sammen fikk de barna Tiril Heide-Steen og Frikk Heide-Steen. Han hadde ytterligere ett barn fra et tidligere ekteskap.

Heide-Steen var åpen om sine alkoholproblemer, og stod frem på TV og fortalte åpent om dette. Han var opptatt av at man ikke bør skamme seg over rusproblemer. I 1971 måtte Rolv Wesenlund bryte samarbeidet med ham på grunn av alkoholproblemene.

I slutten av oktober 2007 fikk Heide-Steen jr. beskjed om at han hadde uhelbredelig lungekreft. Legene ga ham en prognose på to måneder dersom han ikke fikk noen form for behandling. Steen jr. døde 3. juli 2008.

## Priser og utmerkelser
* Spellemannprisen 1978 i åpen klasse (verbal) for *Harald Heide-Steen jr.*
* Leonardstatuetten 1984
* Leif Justers ærespris 1991
* Hedersprisen under Komiprisen 2005
* Kongens fortjenstmedalje i gull 2005
* Oslo bys kulturpris 2007

## Filmografi
### Filmroller

* 2006 *[[Wesensteen]]* (opptredener fra *Wesensteen* sammen med Rolv Wesenlund)
* 2004 *[[De utrolige]]* (orig. *The Incredibles*)
* 2003 *[[Katteprinsen]]* (orig. *Neko no Ongaeshi / The Cat Returns*)
* 2001 ** (orig. *Atlantis, the Lost Empire*)
* 2001 *[[Propp og Berta|Propp & Berta]]* (orig. *Prop og Berta*) (stemme)
* 2000 *[[Dinosaur (film)|Dinosaur]]*
* 2000 *[[Hundehotellet (2000)|Hundehotellet]]* (orig. *Hundhotellet*)
* 1999 *[[Olsenbandens siste stikk]]*, «Dynamitt-Harry»
* 1998&ndash;2001 *[[Karl & Co]]* – Daniel Gasman Smestad
* 1997 *[[Mot i brøstet]]* – Pierre/Ernst (episoden Bare krøll
* 1997 *[[Wesensteen]]*
* 1995 *[[Amalies jul]]* – Nissefar
* 1994 *[[Fredrikssons fabrikk - The movie]]* – Olaf
* 1994 *[[Svaneprinsessen]]* (orig. *The Swan Princess*)
* 1992 *[[Gulasj med Harald Heide-Steen jr.]]*
* 1990 *[[Herman (film)|Herman]]* – Tjukken, frisøren
* 1990 *[[Til en ukjent]]* – Sjåføren
* 1989 *[[Bryllupsfesten]]* – Sverre Pedersen
* 1985 *[[Deilig er fjorden!]]*
* 1984 *[[Men Olsenbanden var ikke død|Men Olsenbanden var ikke død!]]*
* 1983 *[[Kamera går! &ndash; Norsk filmproduksjon gjennom 75 år]]*
* 1982 *[[Olsenbandens aller siste kupp]]* –fremmedarbeider som er taxisjåfør
* 1979 *[[Olsenbanden og Dynamitt-Harry mot nye høyder]]* – Dynamitt-Harry
* 1978 *[[Olsenbanden + Data-Harry sprenger verdensbanken]]* – Data-Harry
* 1977 *[[Olsenbanden & Dynamitt-Harry på sporet]]* – Dynamitt-Harry
* 1976 *[[Reisen til Julestjernen]] –* narren
* 1975 *[[Flåklypa Grand Prix]]* – stemmen til Emanuel Desperados
* 1975 *[[Tut og kjør]]* – politimesteren
* 1974 *[[Bør Børson Jr. (film 1974)|Bør Børson jr.]]* – fotografen
* 1974 *[[Knutsen & Ludvigsen (film)|Knutsen & Ludvigsen]]* – Knutsen
* 1973 *[[Fem døgn i august]]*
* 1973 *[[Olsenbanden og Dynamitt-Harry går amok]]* – Dynamitt-Harry
* 1972 *[[Olsenbanden tar gull]]* – Lillegutt
* 1971 *[[Lucky Luke]]* (stemme)
* 1970 *[[Balladen om mestertyven Ole Høiland]]* – Jacob Tengsereid
* 1970 *[[Olsenbanden og Dynamitt-Harry]]* – Dynamitt-Harry
* 1968 *[[Mannen som ikke kunne le]]* – dr. Riifer, psykiater og leder for latteruken.
* 1967 *Jungelboken* – kong Louie, apenes konge (stemme)
* 1951 *[[Storfolk og småfolk]]* – odelsgutten Ola

## Diskografi
* *[[The Sound of Gjøk and Sisik]]* (1966)  med Rolv Wesenlund    
* *[[Wesensteen at the Kaffistova]]* (1967) med Rolv Wesenlund
* *[[Feriebiskop Fjertnes slår til igjen]]* (1968) med Rolv Wesenlund
* *[[Harald synger griseviser]]* (1970) 
* *[[Og takk for det (album)|Og takk for det]]* (1970) med Rolv Wesenlund   
* *[[Hjertelig tilstede]]* (1971)
* *[[Harald Heide-Steen jr. (album)|Harald Heide-Steen jr.]]* (1978)
* *[[Av riksturistsjef Johansen Annaler 1978 - 79]]* (1979) med Totto Osvold
* *[[Munnskold over alle grenser]] (1979)*
* *[[Geilo-kameratene]]* (1980) med Rolv Wesenlund
* *[[Jeg tror folk er blitt spenna gærne]]* (1980)
* *[[Turistsjef Johansens Beste]]* (1982) 
* *[[Some Like It Hot (Harald Heide-Steen jr.-album)|Some Like It Hot]]* (1984)
* *[[Sylfest Strutle live at the Gildevangen]]* (1985)  
* *[[Georgs Magiske Medisin av Roald Dahl]]* (1986) Lydbok
* *[[Wesensteen (album)|Wesensteen, The best of - samle-CD nr.1]]* (1994) med Rolv Wesenlund
* *[[Wesensteen 2]]* (1996) med Rolv Wesenlund
* *[[Den Kjempestore Krokodillen av Roald Dahl]]* (1996) lydbok 
* *[[Musikalske Minner]]* (2008)

## Bøker
* 1981: *Sett og hørt*, Gyldendal
* 1984: *Stille i Studio! Værsåsnill…*, Gyldendal
* 1986: 

## Referanser


## Eksterne lenker
* Heide Steen jr.s hjemmeside på waybackmachine.org (besøkt 25. oktober 2014)
* 
* Lydutgivelser på Discogs